MANEIRO LABAYEN (UPyD, 2013-12-19):
Eskerrik asko, presidente andrea.
Arzuaga jauna, demokraziaren aurkako adierazpenak zuenak dira, zuenak. Demokraziaren aurkako jarduerak zuenak dira, iraganekoak, historikoak, oraintsukoak eta oraingoak. Hor da zuen iragana. Beraz, demokraziaren aurkako adierazpenak, zuenak, iragan demokratikoa, zuena.
Talde terrorista batekiko babes lotsagarria, hori da zuen ibilbidearen laburpena, Arzuaga jauna: berariazko babesa, isilpekoa, talde terrorista bati. Ez da hori baino lotsa handiagorik.
Arzuaga jauna, zuek zarete ultrak, zuek zarete faxistak. Txaloka adoretzeaz, omen egiteaz, babesteaz hitz egin duzu. Hain zuzen ere, historikoki, iraganean eta orain, zuek txaloka adoretu, omendu eta babestu duzue ETA. Gertaerak dira, historiaren egia. Hemen gauden guztiok badakigu, zuek ere badakizue. Beraz, zuek zarete ultrak, zuek, faxistak.
Zuek umiliatu nahi izan duzue historikoki, hain zuzen, gizarte demokratikoa. Zuek umiliatu nahi izan dituzue terrorismoaren biktimak, indarkeria bereizi gabea jasan beste ezer egin ez duten biktimak, eta, kasuren batean, hobeto esanda, ETAk ongi bereizitakoak.
Terrorismoaren biktimek zuek jasan, ETA jasan eta zuek jasan besterik ez dute egin, eta ereduzko portaera izan dute, zuzenbide-estatuarekiko erabateko errespetua. Inoiz ez dute berek zigorra ezarri, inoiz ez dute halakorik proposatu, eta egin duten bakarra da ETA jasan, ezker abertzalearen irainak jasan.
Hori egin dute terrorismoaren biktimek eta gizartearen eta demokraziaren gehiengo handiak: ETA jasan eta zuen irainak jasan, talde terrorista bati eman diozuen berariazko babesa, isilpekoa, jasan. Uste dut badela garaia zuek barkamena eskatzeko talde terrorista bati eman diozuen berariazko eta isilpeko babesaren ibilbide horrengatik.
Gainerakoan esan beharra daukat pena ematen didala Alderdi Popularrak gutxi gorabehera esatea nire hasierako mintzaldiak ezker abertzalearekin parekatzen nauela. Zuzendu egingo duzula espero dut, hala ulertu baitut, eta, berriro diot, Giza Eskubideen Europako Auzitegiaren epaia onartzen dugula esateagatik, bidegabea iruditzen zaigun arren. Zuk hori ez baduzu esan, erretiratu egiten dut, ez dago arazorik;baina idatzia dut zuk parekatzeaz hitz egin duzula.
Errespetatu egiten ditugu epaitegien epaiak, bete egiten ditugu;baina esaten dut, halaber, demokrazian esan baitaiteke, ez dugula partekatzen Europako Epaitegiak Parot doktrinari buruz eman duen epaia, eta erabat bidegabea iruditzen zaigula.
Gainerakoan, sozialisten jarrerari dagokionez, errespetua, noski, errespetua zuzenbide-estatuari; baina esan dut epaia ez dugula gustuko, eta zuek punturen batean zuzenbide-estatuarekiko errespetua, epaiarekiko errespetua txertatzeko prest bazaudete, eta, halaber, ados ez gaudela esateko, bidegabea iruditzen zaigulako, bada, halako erdibideko zuzenketaren bat sinatzeko prest egongo ginateke gu.
Gainerakoan, biziki interesgarria iruditzen zait Ares jaunaren esana: deliturik izan ala ez, atentatuak egin eta horregatik harro izan zirenei babes-mezua eman zaie askotan. Zuzena iruditzen zait, eta ados nago horrekin.
Eta Iturrate jaunak etengabe galdetu du zergatik eta zertarako den ekimen hau. ETAko presoen kaleratze masiboak azken asteetan izan direlako, eta omenaldiak ere azken asteetan; beraz, guk uste dugunez legebiltzar duina merezi dugula, funtsezkoa iruditzen zaigu Legebiltzar honek gaur berriro esatea, gehiengoaren babesaz, ez gaudela ados omenaldi horiekin. Arrazoizkoa iruditzen zaigu Eusko Jaurlaritzari eskatzea edozein motatako omenaldiak galarazteko konpromisoa har dezala.
Beti da unea terrorismoaren biktimei gure hurbiltasuna adierazteko. Zergatik ez beste behin? Esaten dut, orain izan direlako kaleratzeak, eta, orain, omenaldiak. Eta, beraz, gure ustez, isildu ordez, gure ekimena, edo, nahiago baduzue, Alderdi Popularraren eta Alderdi Sozialistaren zuzenketak bozkatuz adierazi behar du argi eta garbi Legebiltzar honek bere jarrera.
Bada, Santiago Gonzálezek duela bi aste eskas idatzi zuen artikulu baten paragrafoa irakurriz amaituko dut. Honela zioen: "Usansoloko Jabiren harrera, 'Aupa Jabi!'; suziriak eta txaloak errukitzeko modua izango dira. Sailburuak eta bozeramaileak Antonio Moreno guardiaren testigantza ikusi behar lukete, non adierazten baitzuen nola ihes egiten zioten eskuetatik Fabio semearen gorpu-zatiek, Usansolok guardiaren autoan jarri zuen bonbaren biktimarenek".
Eta galdera hau egiten zuen Santiago Gonzálezek: "Erkorekaren iritziz, itzuli den hiltzaile bati zuziekin korridore bat egitea ez da umiliazioa Fabio Moreno Asla haurraren gurasoentzat?". Hain zuzen, umiliazio jasanezina da, eta, gobernu duina eta legebiltzar duina nahi ditugunez, Legebiltzar hau terrorismoaren biktimen alde eta erabat onartezinak diren omenaldi horien aurka agertzea nahi dugu.
Eskerrik asko.